Drága Barátom Jenő!

Jó ideje nem váltottunk sorokat egymással. Remélem, egészséged jól szolgál. Az amerikai kontinens modern és nyüzsgő, valamint fényűző világa sem tudja velem feledtetni az otthoni arcok és emlékek melegét, melyek mindig oly kedvesek az én szívemnek. Az ilyen pillanatokban úgy érzem magam legbelül a szívemben, mint egy mellkasról leszakított kokárda.

Számtalanszor eszembe jutnak főiskolai éveimből az iskolatársaimmal megnézett színházi előadások a Kolozsvári magyar színházban, amelyek sajnos nem hagytak bennem nagyon mély nyomot. S itt Amerikában is gyakorta látogattam színházi előadásokat, amelyek szintén vegyes érzelmeket és tapasztalatokat jelentettek számomra. Én másféle színházat szeretnék, amiben a tiszta néplélek mutatkozik.

Utazásom során a honvágy elég ihletet ada belém ahhoz, hogy megírjam az Ősvigasztalás című drámámat. Bár a névtelenség homályába akartam burkolózni, de bizonyosan már te is tudod, hogy én adtam be az ezzel azonos nevű tragédiát a kolozsvári pályázatra. Mátkám, Erzsi közvetítésével nyújtottam be a darabot, ezzel is megakadályozván, hogy bárki tudja valódi kilétem.

S ámbár beadtam a pályázatra a művet, amit két hét alatt írtam, de színt kell valljak előtted, nem fűzök hozzá nagy reményeket. Persze én nem tudhatom, mi lesz a végkimenetel, hiszen fődolog az adott bírák művészeti és világfelfogása. Jelen állásban a bírák Kuncz Aladár, Ligeti Ernő, valamint Imre Sándor, a színház dramaturgja. Ezek az emberek fognak ítélkezni alkotásom felett. Ellenfeleim közt több esélyest látok, és nem gondolám, hogy az én elsőként megíródott művem részesülne a győzelem megtiszteltetésében. Ámbár nagy örömömre szolgálna színpadon látni e darabot.

Örömmel venném, ha értesítenél, amennyiben a legkisebb sejtésed is van az eredményről. Hálásan köszönöm, s remélem hamarosan hallok felőled, vagy már személyesen is találkozhatunk,

barátod, Áron.

Kelt.: Nyugat-Virginia, Welch 1924. október 6.

Áron, Barátom!

Örömmel vettem leveledet és hogy újra hallok felőled. Sokat gondoltam rád mióta Amerikában vagy, az itthoni helyzet változatlan.

Egészségem jól szolgál, örömmel hallom, hogy életed felfelé ível Amerikában. Olvastam művedet, és én nem gondolnám, hogy nem lenne esélyed elvinni az első helyet eme nemes versenyben. Első műként felettébb döbbenetet keltő, hogy miféle hozzáértéssel nyúlsz a szavakhoz. Bár meg kell hagyni, nemigen sereglenek technikai fogások művedben, és a nagyrabecsült elődök nyomát is alig találom, de talán épp ezért volt oly különleges, és egyeseknek épp ezért lesz oly megbotránkoztató. Bizonyára még nem értesültél róla, de kifüggesztették a pályázat eredményét, és örömmel értesítelek, hogy darabod dicséretben részesült. Ám nagy meglepetésemre színpadi bemutatót nem ítéltek a darabnak. Semmiképp se keseredj el barátom, ez a kudarc buzdítson arra, hogy minél több művet alkoss.

Kérlek mihamarabb írj az utazásaidról és véleményedről a végkifejlet kapcsán,

barátod, Jenő.

Kelt.: Kolozsvár, 1924. november. 30.